Il-qerq u l-misinformazzjoni tal-midja Nazzjonalista m'għandhiex limitu. Qatt ma kelli dubju li jagħtu spin lil kull aħbar jew storja li jxandru, imma li tigdeb b'mod sfaċċat anke meta l-persuni involuti jiddikkjaraw mod ieħor bil-miktub, tassew li trid tkun sfaċċat u bla skrupli. Qed nirreferi għall-każ tar-riżenja tal-eks-Sindku Laburista fil-Kunsill Lokali ta' Birżebbuġa, Kevin Barun. Kevin, wara snin ta' servizz fil-lokalità tiegħu kemm bħala kunsillier kif ukoll bħala sindku, ħass li minħabba pressjoni ta' xogħol u għal raġunijiet familjari, kellu jieħu deċiżjoni iebsa li jirriżenja mill-Kunsill. Fl-ittra ta' riżenja tiegħu, Kevin tkellem ċar dwar ir-raġunijiet li wassluh jieħu din id-deċiżjoni. Kevin spjega kif ix-xogħol ta' sindku, sabiex isir b'mod tajjeb, wieħed irid jiddedika għalih numru konsiderevoli ta' ħin. Ħin li jrid jonqos mix-xogħol personali tegħu u anke l-familja. Semma kif tul iż-żmien li okkupa l-kariga ta' sindku, ħadem bla heda flimkien ma' sħabu sabiex jagħtu l-aħjar lil-lokal tagħhom. Ammetta li dan mhux dejjem wassal biex l-affarijiet isiru b'perfezzjoni iżda żgur li kien hemm drabi fejn l-affarijiet setgħu saru aħjar. Minkejja dan iżda, huwa elenka l-iktar affarijiet ta' importanza li ħadem fuqhom il-Kunsill, ħafna drabi id f'id mal-gvern ċentrali u fost dawn semma: • Sar programm estensiv ta' patching f'ħafna toroq urbani u mhux urbani f'Birżebbuġa; • Sar ammont konsiderevoli ta' attivitajiet u li, b'għaqal kbir, ma ntefqux flus mill-fondi tal-Kunsill; • Tħallas ammont konsiderevoli tal-flus li għandhom jitħallsu għat-Triq il-Bajja s-Sabiħa; • Fuq insistenza u riċerka tiegħu saret ħafna pressjoni fuq il-Port Ħieles biex issa se jibda proċċess biex potenzjalment isir ix-shore-to-ship supply u jonqsu l-ħsejjes u l-istorbju; • Attenda regolarment f'laqgħat biex ikun ta' tarka għar-residenti vis-à-vis il-Port Ħieles u l-problemi li jġib miegħu; • Saret heritage trail biex jiġi xprunat il-potenzjal tat-turiżmu fil-lokal; • Se jkun imniedi sit elettroniku ġdid fil-ġimgħat li ġejjin; • Tpoġġa ramel ġdid fil-grawnd tal-Bajja s-Sabiħa; • Għadd ta' attivitajiet sportivi li jsiru fil-Bajja s-Sabiħa; • Ħidma fuq proġett b'valur ta' €30,000 fejn fil-ġranet li ġejjin se jitpoġġew pjanti u siġar imferrxin madwar il-lokal; • Ħidma sabiex isiru proġetti żgħar f'oqsma varji iżda effettivi, fosthom iktar minn 14-il rampa għal aktar aċċessibbiltà; • Ninsabu f'nofs installazzjoni ta' kameras CCTV biex ikun hemm aktar infurzar għal iktar indafa; • Tlesta l-baġit għal xogħlijiet u proġetti kbar li se jsiru fil-futur qrib, fosthom skatepark fil-Bajja s-Sabiħa, u bandli ġodda fiż-żona tal-Papa u li l-Kunsill jinsab fil-fażi li jġib il-fondi għalihom; • Saret riforma fit-tenders biex ġew iffrankati eluf ta' ewro. Huwa għalaq l-ittra tiegħu billi rringrazzja lil dawk kollha li kienu involuti fil-vjaġġ politiku tiegħu fejn matulu serva bħala kunsillier u sindku. Fosthom irringrazzja lis-segretarju eżekuttiv, lill-iskrivani tal-Kunsill, lil sħabu l-kunsilliera, lill-ministri li b'xi mod kellhom kuntatt mal-ħidma tiegħu fil-Kunsill, kif ukoll lir-residenti. Imma l-qofol tal-ittra tiegħu kien dwar ir-raġuni tar-riżenja fejn qal bl-aktar mod ċar li r-raġuni hija waħda purament familjari u personali. Minkejja din id-dikjarazzjoni bil-miktub, il-midja tal-Partit Nazzjonalista, ppruvat tqarraq u gidbet billi qalet li r-riżenja tiegħu saret minħabba l-pressjoni li kellu mir-residenti rigward it-tanker tal-LNG li se jkun sorġut fil-Port ta' Marsaxlokk. Tant huma giddibin li fil-pront ħarġet dikjarazzjoni oħra li fiha Kevin għamel referenza għar-rapporti tal-midja Nazzjonalista u, filwaqt li ċaħad il-kontenut tar-rapport tagħhom, reġa' tenna li r-raġuni ewlenija għar-riżenja tiegħu kienet biss waħda personali u familjari. Tenna li kienet storja ivvintata u mhu veru xejn li kellu xi problema bis-sitwazzjoni tal-proġett tal-enerġija, liema proġett se jġib miegħu titjib ambjentali għall-ħajja tar-residneti ta' Birżebbuġa. Għamel ukoll referenza kif dan l-istess proġett mhux biss ġab lill-Enemalta lura fuq saqajha, imma kkontribwixxa biex il-familji Maltin u Għawdxin bdew jirċievu kontijiet orħos. Semma kif dan il-proġett se jkun qed jelimina l-użu tal-iktar żejt li jniġġes li għabba bih lin-naħa t'isfel ta' Malta Gvern Nazzjonalista. Bl-istess mod semma kif, b'dan il-pjan ta' dan il-Gvern, ir-residenti tan-naħa t'isfel ta' Malta mhux se jibqgħu jaraw iktar iċ-ċumnija tal-power station. B'referenza għat-tanker li se jkun sorġut f'Marsaxlokk huwa fakkar li l-uniku partit li jaħti għal dan huwa bla dubju ta' xejn dak Nazzjonalista li f'25 sena fil-Gvern naqas milli jħejji pjan serju tal-enerġija u kien minħabba dan in-nuqqas li l-Gvern preżenti se jkollu jagħmel użu mit-tanker sakemm pajjiżna jingħaqad mal-grid Ewropew għall-wasla tal-gass f'pajjiżna. Kevin Barun itemm it-tweġiba billi jgħid, u nikkwota: "Fuq kollox jien kburi bix-xogħol li wettaq il-Kunsill Lokali, fosthom l-istand b'saħħitha li ħadna kontra l-proposta tal-Kap tal-Oppożizzjoni li jkompli jespandi l-art li tokkupa l-Freeport. Kburi li ħdimt fil-lokalità li gawdiet fost l-oħrajn minn pitch ġdid tal-waterpolo, grawnd ġdid tal-futbol u l-bidu tal-proċess biex jitneħħew it-tankijiet tal-fjuwil. Dan huwa Gvern li żamm u qed iżomm kelmtu man-nies ta' Birżebbuġa. Minkejja din ir-riżenja mill-Kunsill Lokali ta' Birżebbuġa, jien se nibqa' nkun disponibbli biex ngħin kif nista', id f'id ma' din l-amministrazzjoni, lir-residenti ta' Birżebbuġa li tant għandi għal qalbi u li nirringrazzjahom tal-koperazzjoni sħiħa li sibt mingħandhom, irrispettivament min huma u x'inhuma l-opinjonijiet tagħhom." Kevin għalaq il-messaġġ tiegħu billi għamilha ċara li jħares 'il quddiem għal iktar suċċessi ta' dan il-Gvern taħt it-tmexxija tal-Prim Ministru Joseph Muscat. Għaldaqstant, l-ispin li ppruvaw jagħtu tal-midja Nazzjonalista hija biss biex tgħatti l-fallimenti ta' Gvern Nazzjonalista f'din iż-żona tal-pajjiż u sabiex tipprova ssewwi l-ħsara li għamlet lill-partit tagħhom il-proposta ta' Simon Busuttil li hu favur li jiġi estiż fiżikament il-Port Ħieles; xi ħaġa li xejn ma niżlet tajjeb mar-residenti taż-żona. Minflok, ippruvaw jimplikaw li Kevin irriżenja minħabba l-proġett tal-power station. Mill-ġdid: giddibin!